Baanbreker-sangeres kyk terug - Art And Entertainment - Erongo
Thursday, May 28th, 2020 05:20:15
29 April 2020 | Art and Entertainment
Lize Ehlers; Sangeres; Ek dink ek is op 'n paadjie om vrede in myself te vind."
Die plakaat vir Lize se vertoning op Facebook. Foto Goethe-Instituut Namibie
Ná haar drie NAMA-toekennings tydens verlede jaar se kompetisie, het Lize Ehlers (33) nou nog hoër hoogtes bereik.
Met dié dat sy een van die groot name in die Namibiese musiekbedryf is, is sy vanjaar ook benoem as een van die NAMA kunstenaars van die dekade.
"Ek het begin skree toe ek hoor ek is benoem as kunstenaar van die dekade, ek kon dit nie glo nie! Dit was baie onverwags en ek het vir die res van die aand in my kombuis gedans van opgewondenheid," vertel sy.
Ehlers het verlede jaar die NAMA-toekennings vir kunstenaar van die jaar, vroulike kunstenaar van die jaar en beste "house" liedjie vir 2019 ingepalm.
Sedertdien het sy saam met mede-musikante Namib Yaantu, Diolini en Vanessa Böhmer die "All Female Band" gestig.
"Ons noem onsself die All Female Band want ons wil hê mense moet weet wat hulle gaan kry as hulle ons vir 'n optrede bespreek," sê Ehlers.
Lank voor sy die verhoog met Esther Fellner, René Giessen en Suid-Afrikaanse groep Freshly Ground sou deel, was sy 'n meisie van Mariental.
Ehlers sien haarself as 'n baanbreker in die musiekbedryf en onthou met vreugde haar eerste groot oorwinning.
"Om die eerste NAMA kunstenaar van die jaar te wees was vir my absoluut oorweldigend. Ek weet waar ek vandaan kom. Vir mense soos ek, kan daar baie hindernisse op die pad wees, so dit was vir my 'n eer dat die beoordeelaars my gekies het."
Kort voor sy haar NAMA-toekennings aanvaar het, is haar album Lize Live uitgereik.
Ehlers het besluit om nie die glansryke albumvrystelling te hou wat kenmerkend van die bedryf is nie, en eerder die album se vrystelling op haar tuisdorp te vier.
"Ek het dit sommer in 'n tent voor 'n winkel op Mariental gehou. Almal het dit 'camp style' genoem. Dit was lekker om weg te kom van die glans van die bedryf, dinge net eenvoudig te hou en weer my mense te sien," vertel sy.
Ehlers sê haar identiteit is vir haar belangrik.
"Ek dink ons moet leer om nie weg te skram van egtheid nie. Ons moet eerlik wees met onsself en leer om ons ware self te aanvaar. Ons moet onsself uitdaag om te verander daar waar dit nodig is."
Sy meen 'n innerlike konfrontasie met haarself het vir haar rus gebring.
"Ek het geleer dat ek nie altyd opmerklik hoef te wees nie. Ek het gemak gevind in en geleer dat ek met my kinders en 'n bak springmielies die lewe net so baie kan geniet soos 'n aand uit. Ek waardeer my familie en my huis nou meer. Ek dink ek is op 'n paadjie om vrede in myself te vind."
Die huidige pandemie is vir menige Namibiërs 'n donker tyd, maar Ehlers glo sy kan deur haar musiek die las ligter maak.
Elke weeksaand tussen 19:30 en 20:00 dis Ehlers musiek vanaf haar ses albums vir aanhangers op sosiale media op.
Sy is ook Vrydag (1 Mei) vanaf 19:00 tot 20:15 op die Goethe Instituut se Facebook-blad te sien en hoor.